Klop op die skouer vir 'aanskoulike' spel | Netwerk24
Klop op die skouer vir 'aanskoulike' spel
Deur Shafiek Mouton 07 Junie 2019 06:00
Dylan Maart (links) van Hillcrest en Dale Watts van Roses spring vir die bal.Foto: Roswall de Vries
Roses United het Saterdag sy buurman Hillcrest United in 'n aanskoulike Wellingtonse derby 32-25 op die Boland-stadion geklop.
Die wedstryd was van hoogstaande gehalte en albei spanne verdien 'n klop op die skouer vir 'n aanskoulike wedstryd wat voor 'n reuseskare gespeel is.
Hillies het vyf drieë teen Roses se vier gedruk, maar dit was die skopvoet van Roses se Keagan September (losskakel) wat die verskil tussen die twee spanne was. September het binne die bestek van vyf minute twee reusestrafdoele deur die pale gejaag nadat Hillcrest se Emilio Coetzee (vleuel) in die 11de minuut 'n onverdoelde drie gaan druk het.
Die derby is teen 'n baie vinnige pas gespeel en was met rustyd nog in die weegskaal met Roses wat 11-10 voor was. Harde woorde moes in die Roses-kleedkamer geval het, want dié spelers het daarna soos besetenes gespeel en sommer in die eerste minuut gaan druk.
Hillies verdien krediet vir die wyse waarop hy teruggeveg het nadat hy in 'n stadium 25-10 agter was. 'n Dylan Maart-drie met vyf minute oor het die telling op 25-25 te staan gebring. Elshaun Davids (plaasvervanger haker) se drie in die 78ste minuut was egter die spyker in Hillies se doodskis.
Roses: Drieë deur Percy Williams, Adrian Adriaanse, JR Hofmeester en Elshaun Davids. Keagan September het drie doelskoppe en twee strafdoele behaal.